У периоду од 1559. до 1796. године Италија се налазила најпре под влашћу Хабзбуршке Шпаније (до 1713. године), а потом под аустријском влашћу. У Италији је и поред економских тешкоћа започео дуготрајан период мира. Економски пад био је условљен помаком центра трговине са Средоземља на Атлантик након великих географских открића. Млетачка република наставила је борбу против Османлија за контролу над Источним Средоземљем. И поред победе Свете лиге над Османлијама у бици код Лепанта, Турци освајају Кипар и Тунис, а хришћанске државе, растрзане међусобним сукобима, нису успеле да искористе победу. Папа Гргур XIII извршио је 1582. године реформу календара. Протестантске државе прихватиле су Грегоријански календар у 17. и 18. веку, а православне тек након Првог светског рата.